L'Eliana celebra la seua IX Fira del Comerç de Nadal aquest cap de setmana
11 de desembre de 2024

• 35 estands i nombroses activitats per a tota la família.

El pròxim cap de setmana, 14 i 15 de desembre, l'Eliana s'omplirà de màgia i esperit nadalenc amb l’IX edició de la Fira del Comerç de Nadal, un esdeveniment que combina entreteniment, tradició i el suport al comerç local i que comptarà amb un total de 35 estands amb tota l'oferta local.

La fira obrirà les portes el dissabte des de les 10.00 hores, amb una jornada carregada d'activitats per a totes les edats com tallers, espectacles de màgia, música i animació, entre els quals destaca la inauguració del Betlem de Playmobil o el lliurament dels Premis a l'Ús del Valencià en el Comerç Local. El diumenge 15, les activitats continuaran amb propostes com concerts, espectacles de circ i dansa urbana, i el tancament amb un xou de focs artificials per a acomiadar aquesta cita anual.

Com a complement perfecte, les i els visitants podran desplaçar-se còmodament pel centre del municipi a bord del tren nadalenc, que connecta les principals zones comercials, oferint una experiència divertida i pràctica per a tota la família.

L'alcalde, Salva Torrent, ha afirmat que amb aquesta edició “es consolida com un dels esdeveniments més esperats de l'any, combinant tradició, sostenibilitat i suport als negocis locals”.

Concursos d'aparadors i balcons

L'Associació de Comerç, Restauració i Serveis locals, L'Eliana Poble Comercial, en col·laboració amb l'Ajuntament, ha tornat a organitzar dos concursos de decoració de Nadal. D'una banda, el concurs d'aparadors i interiorisme dirigit als i les comerciants locals, i, d’una altra, el de balcons i façanes, perquè veïns i veïnes del municipi traguen el seu costat més creatiu. Per a tots dos concursos hi haurà tres premis, que oscil·len entre els 100 i els 300 euros per a gastar en el comerç local. El termini per a participar estarà obert fins a les 22 hores del dilluns 16, a través del número de WhatsApp 607 95 25 86.